CELEX: 32022D0178
Language: lt
Date: 1644278400000
Title: Tarybos sprendimas (ES) 2022/178 2022 m. vasario 8 d. kuriuo Taryboje posėdžiavusių valstybių narių Vyriausybių atstovų vardu panaikinamas Sprendimas (ES) 2016/394

2022 2 10   
               
               
                  LT
               
               
                  Europos Sąjungos oficialusis leidinys
               
               
                  L 29/8
               
            
         TARYBOS SPRENDIMAS (ES) 2022/178
         2022 m. vasario 8 d.
         kuriuo Taryboje posėdžiavusių valstybių narių Vyriausybių atstovų vardu panaikinamas Sprendimas (ES) 2016/394
         EUROPOS SĄJUNGOS TARYBA,
         atsižvelgdama į Afrikos, Karibų jūros bei Ramiojo vandenyno grupės valstybių ir Europos bendrijos bei jos valstybių narių partnerystės susitarimą, pasirašytą 2000 m. birželio 23 d. Kotonu (1), su paskutiniais pakeitimais, ypač į jo 96 straipsnio 2 dalies a punkto ketvirtą pastraipą,
         atsižvelgdama į Taryboje posėdžiavusių valstybių narių Vyriausybių atstovų vidinį susitarimą dėl priemonių, kurių turi būti imtasi, ir tvarkos, kurios turi būti laikomasi siekiant įgyvendinti AKR ir EB partnerystės susitarimą (2), ir ypač į jo 3 straipsnį ir priedą,
         atsižvelgdama į Europos Komisijos pasiūlymą,
         kadangi:
         
                     (1)
                  
                  
                     pagal 2000 m. birželio 23 d. Kotonu pasirašyto Afrikos, Karibų jūros bei Ramiojo vandenyno grupės valstybių ir Europos bendrijos bei jos valstybių narių partnerystės susitarimo su paskutiniais pakeitimais 96 straipsnį vykusios konsultacijos su Burundžio Respublika užbaigtos Tarybos sprendimu (ES) 2016/394 (3). Komisijai pateikus pasiūlymą, kuriam pritarė Sąjungos vyriausiasis įgaliotinis užsienio reikalams ir saugumo politikai (toliau – vyriausiasis įgaliotinis), imtasi to sprendimo priede nurodytų atitinkamų priemonių;
                  
               
                     (2)
                  
                  
                     2020 m. gegužės mėn. visuotinių rinkimų paskatintas taikus politinis procesas suteikė Burundžio gyventojams naujų vilčių, o Burundžiui – naujų progų ir galimybių plėtoti santykius su partneriais;
                  
               
                     (3)
                  
                  
                     Sąjunga pripažino nuo to meto įvykusius teigiamus pokyčius, kurių Burundžio Vyriausybė pasiekė žmogaus teisių, gero valdymo ir teisinės valstybės srityse, ir jos veiksmų gairėse („feuille de route“) prisiimtus įsipareigojimus toliau gerinti padėtį tose srityse;
                  
               
                     (4)
                  
                  
                     suformuota Vyriausybė, pasiryžusi įgyvendinti reformas, kurios būtinos šalies vystymuisi ir stabilumui užtikrinti, taip pat padaryta pažanga įgyvendinant įsipareigojimus, nustatytus Sprendime (ES) 2016/394;
                  
               
                     (5)
                  
                  
                     atsižvelgiant į Komisijos vertinimą ir pritarus vyriausiajam įgaliotiniui, Sprendime (ES) 2016/394 išdėstytos jo priėmimo priežastys nebėra aktualios. Todėl tas sprendimas turėtų būti Taryboje posėdžiavusių valstybių narių Vyriausybių atstovų vardu panaikintas, kiek tai susiję su valstybių narių kompetencijai priklausančiais klausimais;
                  
               
                     (6)
                  
                  
                     tebėra iššūkių žmogaus teisių, gero valdymo ir teisinės valstybės srityse, todėl reikia, kad Burundžio valdžios institucijos toliau darytų pažangą, be kita ko, įgyvendindamos veiksmų gaires, vykstančio ES ir Burundžio politinio dialogo kontekste;
                  
               
                     (7)
                  
                  
                     padėtis Burundyje tebėra trapi ir valdžios institucijoms reikia tarptautinių partnerių paramos, kad jos galėtų įgyvendinti šalies reformų programą ir vystymosi darbotvarkę;
                  
               
                     (8)
                  
                  
                     Sąjunga ir valstybės narės kartu su kitais tarptautiniais partneriais turėtų remti Burundžio valdžios institucijų dedamas pastangas stabilizuoti ir stiprinti demokratines institucijas, propaguoti žmogaus teises, gero valdymo ir teisinės valstybės principus, ir įgyvendinti veiksmų gairėse prisiimtus įsipareigojimus toliau gerinti padėtį tose srityse,
                  
               PRIĖMĖ ŠĮ SPRENDIMĄ:
         
            1 straipsnis
            Sprendimas (ES) 2016/394 Taryboje posėdžiavusių valstybių narių Vyriausybių atstovų vardu panaikinamas, kiek tai susiję su valstybių narių kompetencijai priklausančiais klausimais.
         
         
            2 straipsnis
            Komisija Taryboje posėdžiavusių valstybių narių Vyriausybių atstovų vardu praneša Burundžiui apie Sprendimo (ES) 2016/394 panaikinimą.
         
         
            3 straipsnis
            Šis sprendimas įsigalioja jo priėmimo dieną.
         
         
            Priimta Briuselyje 2022 m. vasario 8 d.
            
               
                  Tarybos vardu
               
               
                  Pirmininkas
               
               J.-Y. LE DRIAN
            
         
         
            (1)  OL L 317, 2000 12 15, p. 3.
         
            (2)  OL L 317, 2000 12 15, p. 376.
         
            (3)  2016 m. kovo 14 d. Tarybos sprendimas (ES) 2016/394 dėl konsultacijų su Burundžio Respublika pagal Afrikos, Karibų jūros bei Ramiojo vandenyno grupės valstybių ir Europos bendrijos bei jos valstybių narių partnerystės susitarimo 96 straipsnį procedūros baigimo (OL L 73, 2016 3 18, p. 90).